Luettelo W.i.t.c.h.-sarjakuvalehden hahmoista

Tämä on **luettelo W.i.t.c.h.-sarjakuvalehden hahmoista**.

## Kandrakarin Vartijat

### Will Vandom

Willelmina "Will" Vandom on W.I.T.C.H-jengin johtaja. Will on syntynyt 19. tammikuuta ja hän on sarjan alussa 14-vuotias. Hänen horoskooppimerkkinsä on kauris. Willillä on punaiset hiukset, ruskeat silmät ja hän pukeutuu usein urheilullisiin vaatteisiin. Will on ujo, herkkä ja itsenäinen, mutta taikahahmossaan todella määrätietoinen, älykäs, rohkea ja inspiroiva johtaja.

Will hallitsee mahtavaa Kandrakarin sydäntä, jossa piilee salaperäisiä voimia. Kyseisen taikariipuksen ovat hallunneet hallintaansa monet ryhmän arkkkiviholliset kuten Phobos, Nerissa, Arik ja erityisesti Jonathan Ludmoore. Kandrakarin sydämeen on tiivistynyt neljän alkuaineen elementin, maan, tulen, ilman ja veden voimat, joita Will voi hallita halutessaan. Will itse usein kokee Kandrakarin sydämen vartijan roolin suureksi taakaksi, jonka hän on sanonut olevan liikaa yhdelle ihmiselle. Lisäksi hänellä on kyky puhua koneille ja hallita sähkölaitteita. Usein Willin elementti liitetään sähköön ja energiaan. Hänellä on myös kyky saada ihmiset näkemään tiettyjä unia. Jo ennen kuin Will muutti Heatherfieldiin, hän huomasi kykenevänsä lukemaan muiden ihmisten ajatuksia. Willin ja Kandrakarin sydämen avulla W.I.T.C.H-tytöt muuttavat muotoaan vartijoiksi, mutta tytöt pystyvät muuntautumaan myös ilman sydäntäkin. Tosin silloin kun Kandrakarin sydän on varastettu Williltä, tytöt eivät pysty muuntautumaan ollenkaan ja heidän taikavoimansa ovat heikot.

Willin perheeseen kuuluu Simultech-yhtiössä työskentelevä yksinhuoltaja Susan. Willin isä Thomas erosi Susanista, kun Will oli pieni tyttö. Sarjakuvassa annetaan ymmärtää, että Susan ja Will muuttivat Heatherfieldiin paetakseen Thomasta, joka palaa kuvioihin kolmannessa saagassa. Ennen Heatherfieldiin muuttoa Will koki yksinäisyyttä, sillä hänen vanhat ystävänsä hylkäsivät hänet kun hänen vanhempansa erosivat. Will onkin hyvin epävarma ystävyyssuhteissaan. W.I.T.C.H-tytöistä hän tuli ensin läheiseksi Taraneen kanssa. Vaikka hän on rohkea, Will usein kokee epäonnistumisen ja huonommuuden tunteita, ja hänen suurin pelkonsa on tulla ystäviensä ja Mattin hylkäämäksi.

Willillä on lemmikkimurmeli, jonka hän löysi Heatherfieldin puistosta, mutta kolmannessa saagassa murmeli jää auton alle. Will harrastaa uimista. Hän asuu äitinsä kanssa vanhahkossa kerrostaloasunnossa. Susan alkoi seurustelemaan Willin historian opettajan Dean Collinsin kanssa, mikä aiheutti Willissä ärtymystä, mutta lopulta hän oppi hyväksymään heidän suhteensa. Viidennes saaga päättyy Susanin ja Deanin häihin, ja myöhemmin Will saa pikkuveljen Williamin.

Will on samalla luokalla Cornelian kanssa. Willin lempiaineet ovat biologia ja kemia, mutta hän pitää paljon myös kuvataiteesta ja liikunnasta. Hän ei ole erityisen hyvä ranskassa. Will harrastaa uintia ja pyöräilyä, ja hän viihtyy myös pitkiä aikoja tietokoneen ja eläinten parissa. Yleensä Will ei viihdy koulussa alkuunkaan, mutta kantaa silti nöyrästi vastuun tulevaisuudestaan ja saa hyviä arvosanoja. Hänen arvosanansa kuitenkin romahtivat kaksoiselämän tuomien valtavien paineiden myötä, mikä aiheutti riitaa hänen äitinsä kanssa. Susan myös huomasi tyttärensä muuttuneen, mikä aiheutti hänelle huolta. Will ja hänen äitinsä eivät aina ymmärrä toisiaan, mutta rakastavat ja välittävät toisistaan paljon.

Will oli pitkään ihastunut koulun Cobalt Blue -bändin laulajaan Matt Olseniin. Hän oli hyvin mustasukkainen ja epävarma suhteessaan Mattiin, mikä aiheutti paljon vaikeita tilanteita ja väärinkäsityksiä heidän välilleen. Cornelia ja Orube kumpikin tahoillaan huomauttivat Willile tämän ongelmallisesta käytöksestä. Kun Will joutui kertomaan Mattille taikavoimistaan, he vihdoin alkoivat ymmärtää toisiaan kivikkoisessa suhteessaan. Matt koki Kandrakarin sydämen salaisuuden jakamisen myös raskaana, mutta halusi lopulta toimia W.I.T.C.H-tyttöjen Heatherfieldin tukihenkilönä. Tämän jälkeen hänet siepattiin Elementtien kirjan sisään, minkä vuoksi Will ja muut W.I.T.C.H.-jengiläiset joutuivat moniin vaarallisiin seikkailuihin pelastaakseen hänet. Will ja Matt joutuivat pian taas eroamaan, kun Matt lähti tuuraamaan suositun laulajan Karmillan kitaristia. Kun Matt lopulta palasi, kävi ilmi, että hän oli siirtynyt Kandrakarin palvelukseen. Mattin tehtävien salaperäisyys ja hänen etäisen kylmä käytöksensä aiheutti hänen ja Willin välille säröjä. Kun Matt lopetti työt Kandrakarissa, heidän suhteensa palautui ennalleen.

### Irma Lair
Irma on W.I.T.C.H.-jengin humoristisin jäsen. Irma on syntynyt 13. maaliskuuta ja on sarjakuvan alussa 13-vuotias. Hänen horoskooppimerkkinsä on kalat. Irmalla on siniset silmät sekä ruskeat, olkapäille ulottuvat ja aavistuksen kihartavat, lainehtivat hiukset. Hänellä on tapana pukeutua mukaviin vaatteisiin. Irma on luonteeltaan huumorintajuinen ja pirteä. Hän ei aina ajattele ennen kuin toimii, mistä aiheutuu usein hankaluuksia sekä hänelle itselleen ja muille. Hän keskittyy taikavoimien hyviin puoliin ja on kaikista eniten käyttänyt niitä omaksi hyväkseen arkielämässään. Taikahahmossa Irma muuttuu itsevarmemmaksi ja entistä huumorintajuisemmaksi.

Irma hallitsee vettä, ja pystyy voimillaan käskyttämään sekä pieniä vesipisaroita että suuria aaltoja, eikä hänen ihonsa ikinä rypisty vedessä. Tämän lisäksi Irma pystyy vaikuttamaan telepaattisesti muihin ihmisiin, kuten koulussa opettajan tunnilla kysymiin kysymyksiin. Hän voi myös muuttaa vaatteidensa ulkonäköä sekä taikomaan toisen ihmisen sammakoksi. Irma voi myös tahattomasti toteuttaa ääneen lausumiaan toiveitaan, mikä paljastui jo ensimmäisen saagan ensimmäisessä sarjakuvassa.

Irma on samalla luokalla Taraneen ja Hay Linin kanssa. Hay Lin on Irman paras ystävä, ja he usein uskoutuvat toisilleen ongelmistaan. Irmalle tulee usein leikkimielistä kinaa ja jopa riitojakin vakavaluonteisemman ja järkevämmän Cornelian kanssa, jota hän kutsuu kiusoittelevasti lempinimellä "Corny". Irma, Cornelia, Hay Lin ja Elyon olivat ystäviä keskenään jo ennen W.I.T.C.H-tyttöjen valintaa vartijoiksi.

Irma asuu omakotitalossa poliisi-isänsä Tomin, kotiäitinä toimivan äitipuolensa Annan sekä pikkuveljensä Christopherin kanssa. Hänellä on myös lemmikkikilpikonna nimeltään Salaatti, jolle hän tykkää jutella. Irman äiti kuoli ja hänen isänsä meni uusiin naimisiin tämän ollessa pieni, mutta Irma rakastaa Annaa kuin omaa äitiään. Irma ei oikeastaan harrasta mitään, mutta hän rakastaa rentoutumista ja musiikin kuuntelemista. Varsinkin rokkitähti Karmilla on hänen idollinsa.

Vaikka Irma usein valittaa rakkauselämänsä köyhyyttä verrattuna ystäviinsä, sekä sarjakuvissa että animaatiosarjassa hänellä on kuitenkin enemmän romanttisen kiinnostuksen ja satunnaisen ihastuksen kohteita kuin kenelläkään muulla W.I.T.C.H-tytöllä. Irmaan oli ihastunut pitkään hieman kömpelö ja nörtti koulutoveri Martin, jonka tunteisiin Irma ei vastannut. Useimmiten Irma pakoilikin ihailijaansa, mutta oppi ajan kanssa arvostamaan Martinin ystävyyttä ja lopulta Martin pääsi Irmasta yli. Irman rakkauselämä sai uusia sävyjä, kun hän ja Cobalt Bluen kitaristi Joel Wright ihastuivat toisiinsa. Kaksikolla oli vahva ystävyyssuhde ja Irma vahingossa jopa paljasti tunteensa Joelille, mutta pari ei koskaan virallisesti seurustellut. Sarjakuvan keskivaiheessa Joel poistui tarinasta lähes kokonaan, ja Irman uusi ihastuksen kohde oli hänen lapsuudenystäväänsä Stephen. Pari oli hyvin rakastunut ja he seurustelivat, kunnes Stephen lähti yliopistoon. Parin hyvästelyt antoivat molemminpuolisista vakuutteluista huolimatta ymmärtää heidän suhteensa olevan ohi. Irma joutui paljastamaan Stephenille taikavoimansa, mutta Stephen lupasi pitää asian salaisuutena.

### Taranee Cook
Taranee on W.I.T.C.H.-jengin tasapainoisin ja koulumyönteisin jäsen. Hän on syntynyt 23. huhtikuuta ja hänen horoskooppimerkkinsä on oinas. Sarjan alussa Taranee on 13-vuotias ja hän on muuttanut perheensä mukana Heatherfieldiin samoihin aikoihin Willin kanssa. Hän hallitsee tulta, ja pystyy voimillaan synnyttämään liekkejä, valaisemaan alueita sekä sulattamaan metallia. Tämän lisäksi Taraneella on telepaattisia kykyjä, joiden avulla hän voi kommunikoida muiden W.I.T.C.H-tyttöjen kanssa.

Taraneen perheeseen kuuluvat tuomarina työskentelevä äiti Teresa, psykologi-isä Lionel ja isoveli Peter. Teresa on Willin äidin Susanin paras ystävä. Kun Susanin entinen mies ja Willin isä Thomas palasi takaisin heidän elämään, Teresa yritti jopa auttaa Susania vastoin tuomarin asemaansa. Taranee saa myöhemmin tietää olevansa adoptoitu, mutta pitää Teresaa ja Lionelia oikeina vanhempinaan. Cookin perhe asuu kodikkaassa omakotitalossa meren rannalla.

Taranee pitää koulusta enemmän kuin kukaan muu W.I.T.C.H.-jengin jäsenistä. Hän rakastaa matematiikkaa, mutta pitää myös fysiikasta, kemiasta ja joskus biologiasta. Taranee harrastaa tanssia, valokuvausta sekä satunnaisesti koripalloa ja pitää muutenkin urheilusta. Hän myös puolustaa eläinten oikeuksia ja muita eettisiä arvoja.

Taranee on ujo ja varautunut, mutta osaa olla myös erittäin itsevarma ystäväporukkansa kanssa. Kun hän muuttuu taikahahmokseen, ujous ja varautuneisuus kaikkoavat ja Taraneesta tulee sähäkkä, rohkea ja entistä itsevarmempi. Ensimmäisen saagan aikana Taranee oli pitkään Meridianissa Elyonin vankina. Tuona aikana Elyon käytti psykologisia keinoja kiduttaakseen Taraneeta, näyttäen hänelle välähdyksiä muiden W.I.T.C.H-tyttöjen senhetkisestä elämästä, saaden hänet luulemaan, että Will ja muut olivat korvanneet hänet astraalimarjalla. Taranee kantoi tästä jälkikäteen Elyonille kaunaa kun Elyon oli vielä Phoboksen puolella. Taranee kuitenkin pystyi vankeutensa aikana lähettämään heikkoja telepaattisia viestejä Willille Meridianista asti. Lopulta hän vapautti sekä itsensä ja häntä pelastamaan tulleet ystävänsä, jolloin Phoboksen oikea käsi Cedric kuvasi tulta elementeistä mahtavimmaksi voimaksi. Taranee on myös kaikista eniten kyseenalaistanut Oraakkelia ja W.I.T.C.H-tytöille Kandrakarin määräämää roolia, minkä vuoksi hän jättäytyi pois vartijan tehtävistä kolmannessa saagassa. Hän myös samalla luopui jokaisen vartijan kantamasta ikuisesta kipinästä, jolloin muodonmuutokset rasittivat häntä aiempaa enemmän. Taraneen tilalle valittiin soturi Orube, mutta hän palasi ryhmään saagan lopussa jäädäkseen, mikä ei kuitenkaan täysin poistanut hänen epäillyksiään Oraakkelia ja Kandrakaria kohtaan.

Taranee ihastui Nigel Ashcroftiin, joka on yksi koulun kiusaajan Uriahin johtaman poikajengin neljästä hahmosta. Taraneen äiti Teresa suhtautui Nigeliin aluksi hyvin nihkeästi. Nigel ei ikinä viihtynyt kaveriporukassaan ja Taraneen tavattuaan hän päätti erota Uriahista ja kumppaneista. Taraneen ja Nigelin ystävyys syveni rakkaudeksi, kunnes Nigelin isoveli Daniel, joka oli kärsinyt Taraneen äidin langettaman tuomion, käänsi Nigelin Taraneeta vastaan. Veljekset tekivät Taraneen perheelle ilkivaltaa ja muuta kiusantekoja. Taranee ja Nigel löysivät jälleen toisensa Nigelin tullessa pyytämään Cookin perheeltä anteeksi. Myöhemmin Taranee päätti suhteen, kun Nigel alkoi osoittamaan mustasukkaisuutta ja ärtymystä hänen uudestaan aloittamaansa tanssiharrastusta kohtaan.

### Cornelia Hale
W.I.T.C.H.-jengin viileä ja harkitseva Cornelia on syntynyt 10. toukokuuta ja horoskooppimerkiltään härkä. Sarjakuvan alussa hän on 14-vuotias. Hän hallitsee maata ja pystyy voimillaan kasvattamaan kasveja, luomaan maahan tunneleita tai kuiluja sekä aiheuttamaan maanjäristyksiä.

Cornelian perheeseen kuuluvat pankinjohtajaisä Harold, entisöijä-äiti Elizabeth, pikkusisko Lilian ja kissa Napoleon. Halen perhe asuu loisteliaassa kerrostalon kattohuoneistossa. Taraneen lailla myös Cornelia suhtautuu kouluun myönteisesti. Cornelian lempiaine on historia, mutta hän pärjää myös muissa aineissa erinomaisesti. Poikkeuksena matematiikka tuottaa Cornelialle jonkin verran vaikeuksia. Cornelia harrastaa taitoluistelua kilpatasolla. Hän on erityisen kiinnostunut muodista ja pukeutuu aina tyylikkäästi.

Cornelia on viileän varma ja toisinaan vakava, mutta kuitenkin hempeän ujo varsinkin rakkausasioissa ja pelkää välillä kuollakseen tekevänsä virheitä. Kaikista W.I.T.C.H-tytöistä hän suhtautui epäilevimmin ja hyvin varauksellisesti taikavoimiin sekä niiden heidän elämiinsä tuomiin suuriin muutoksiin, kieltäytyen ensin uskomasta taikuuteen kokonaan. W.I.T.C.H-tyttöjen hoitaessa tehtäviään Cornelia usein suhtautuu asioihin varsin rationaalisesti, pessimistisesti varoitellen ja pidättyväisesti verrattuna muihin tyttöihin, mikä luo konflikteja varsinkin Irman ja Willin kanssa. Ennen kuin tytöt saivat tietää olevansa Kandrakarin vartijoita, Cornelian kuitenkin on näytetty olevan salaa ylpeä havaitsemistaan selittämättömistä kyvyistään, ja hänen uskonsa taikuuteen on myöhemmin pelastanut W.I.T.C.H-jengin pulasta. Taikahahmossa hänestä tulee avarakatseisempi säilyttäen silti luontaisen itsevarmuutensa.

W.I.T.C.H.-sarjakuvan ensimmäisen saagan konflikti alkaa, kun Cornelian paras ystävä Elyon saa kuulla olleensa tietämättään Meridianin oikea hallitsija. Elyon lähti kenellekään kertomatta Epämaille, jossa hän oli tuleva kruununperijä edesmenneen hallitsijaparin ainoana tyttärenä. Cedricin valheiden takia Elyon kääntyi Corneliaa ja muita vastaan. Cornelia ei kuitenkaan halunnut hyväksyä heidän ystävyytensä päättymistä, uskoen Elyonissa olevan yhä hyvyyttä. Hän lähti yksin Meridianiin etsimään entistä parasta ystäväänsä muiden W.I.T.C.H.-tyttöjen vastalauseista huolimatta ja hän ystävystyi uudelleen Elyonin kanssa. Samalla Cornelia tapasi Meridianin kapinallisten johtajan Calebin, josta hän oli nähnyt unia jo kauan ennen kuin tiesi taikavoimistaan. Kohtalonomaisesti he rakastuivat toisiinsa ensinäkemältä. Myöhemmin Caleb päätti kuitenkin jättää Cornelian, sillä katsoi parin välillä olevan liikaa ylitsepääsemättömiä eroavaisuuksia. Yksipuolinen eropäätös särki Cornelian sydämen. Myöhemmin Cornelia aloitti romanttisen suhteen Taraneen isoveljen Peterin kanssa.

### Hay Lin
Hay Lin on W.I.T.C.H.-jengin luovin ja optimistisin jäsen. Hän on syntynyt 4. kesäkuuta ollen ryhmän nuorin jäsen ja hänen horoskooppimerkkinsä on kaksonen. Sarjan alussa Hay Lin on 13-vuotias. Hay Lin on aina iloinen ja aurinkoinen, eikä hän koskaan etsi konfliktia. Hän on kaikista läheisin Irman kanssa. Hän käyttää usein puheessaan sanaa "kosmista" kommentoidessaan jotain jännittävää tai merkittävää. Taikahahmossa Hay Lin tulee itsevarmemmaksi ja rohkeammaksi ja siten hän pystyy tukemaan W.I.T.C.H-jengiä entistä paremmin.

Hay Lin hallitsee ilmaa ja hän pystyy voimillaan luomaan ilmavirtauksia sekä hiekkamyrskyjä. Hay Lin on ainoa W.I.T.C.H.-tytöistä, joka osaa lentää. Tämän lisäksi Hay Linillä on kyky nähdä esineiden alkuperä ja historia.

Hay Linin perheeseen kuuluu isä Chen Lin ja äiti Joan Lin, jotka ovat molemmat töissä kiinalaisessa ravintolassa, Silver Dragonissa, jonka yläkerrassa perhe asuu. Hay Lin on ainoa lapsi. Hänellä on todella lämpimät välit vanhempiinsa ja välillä häntä jopa nolostuttaa olla niin hyvissä väleissä erityisesti äitinsä kanssa. Sarjakuvan lopussa Linin perhe asuu historiallisesti arvokkaassa omakotitalossa. Chen Lin ja Joan Lin jatkavat Silver Dragonin pitämistä vanhassa osoitteessaan.

Hay Linin isoäiti Yan Lin oli itse aikoinaan yksi Kandrakarin vartijoista ja hän hallitsi pojantyttärensä tavoin myös ilman mahtia. Sarjakuvan alussa Yan Lin kertoo W.I.T.C.H-tytöille heidän voimistaan ja luovuttaa Willille Kandrakarin sydämen. Ennen kuolemaansa hän myös antoi Hay Linille kahdentoista portin kartan, josta tytöt voivat nähdä Meridinianin ja Heatherfieldin välisen kudoksen portit. Yan Lin ei kuitenkaan kuollut, vaan siirtyi Kandrakarin palvelukseen. Hänellä on yhä lämpimät ja läheiset välit Hay Liniin ja muihin W.I.T.C.H-tyttöihin, toimien usein heidän mentorinaan ja oppiäitinään. Myöhemmin Yan Lin nimitetään Oraakkeliksi.

Hay Lin ei pidä koulua elintärkeänä osana elämää, mutta pyrkii silti silloin tällöin hyviin numeroihin. Hay Linin suosikkiaine on ehdottomasti kuvataide ja hän pitää myös todella paljon käsitöistä. Biologiasta hän ei oikein pidä, eikä olekaan kovin hyvä siinä. Hay Linin synnynnäinen lahjakkuus kuvataiteessa ulottuu vapaa-aikaankin, sillä hän piirtää, suunnittelee ja ompelee vaatteita itselleen ja ystävilleen. Hay Lin pitää myös paljon sisustamisesta ja rakastaa kaikkea avaruuteen liittyvää.

Hay Lin ei uskonut rakkauteen ennen kuin tapasi kesälomalla Eric Lyndonin, tähtitieteilijä Zachary Lyndonin pojanpojan. Suhde alkoi juuri syventyä, kun Ericin vanhemmat palasivat työmatkaltaan ja ehdottivat, että Eric muuttaisi heidän kanssaan toiseen kaupunkiin. Pitkään perheestään erossa ollut Eric teki vaikean valinnan ja päätyi lähtemään vanhempiensa mukana Open Hilliin. Hay Lin vieraili Ericin luona, mutta Eric lopulta katosi sarjakuvista, mikä yhdessä Irman myöhemmin Ericistä tekemien lyhyiden mainintojen kanssa antaa ymmärtää etäsuhteen hiipuneen.

## Muita hahmoja

### Elyon
Elyon Brown on syntynyt 31. lokakuuta, joten hän on horoskooppimerkiltään skorpioni. Hän hallitsee negatiivisia taikavoimia, jotka eivät ole sopusoinnussa luonnonvoimien kanssa. Hän on Meridianin laillinen kruununperijä, edesmenneen hallitsijaparin ainoa tytär, ja polveutuu Escanorien hallitsijasuvusta. 13-vuotiaaksi asti Elyon vietti tavallista elämää Heatherfieldissä tietämättä mitään menneisyydestään, luullen Brownin pariskuntaa vanhemmikseen. Sarjan alussa hän opiskeli samassa koulussa W.I.T.C.H.-tyttöjen kanssa kahdeksannella luokalla ja oli Cornelian paras ystävä. Alkuperäisessä italialaisversiossa Elyonin nimi on Elyon Portrait.

Kun W.I.T.C.H.-tytöt ihmettelivät Hay Linin kotona heille tapahtuneita outoja sattumuksia, jotka olivat merkkejä siitä että he ovat todellisuudessa taikaolentoja, ja Yan Lin ilmaantui kertomaan tytöille heidän tehtävästään vartijoina, Elyon sai samaan aikaan myös tietää olevansa Meridianin laillinen kruununperijä. Hän oli kieltäytynyt tapaamisesta ystäviensä kanssa, sillä hän oli tavannut koulun juhlissa komean nuoren kirjakauppiaan, joka oli kutsunut hänet tapaamiseen. Kirjakauppias oli todellisuudessa lordi Cedric, ensimmäisen saagan pääantagonistin ja Elyonin isoveljen Phoboksen palvelija.

Cedric kertoi Elyonille valheellisen version tytön menneisyydestä, kääntäen tämän sekä ystäviään ja sijaisvanhempiaan vastaan. Cedric valehteli, että Elyonin Heatherfieldin vanhemmat olisivat ilkeyttään siepanneet hänet ja vieneet hänet pois kotimaailmastaan Epämailta. Todellisuudessa Elyonin vanhemmiksi tekeytyneet meridianilaiset upseerit, Miriadel and Alborn, ja näiden kanssa yhteistyötä tehnyt imettäjä Galgheita, joka tekeytyi maassa matematiikan opettaja neiti Rudolphiksi, halusivat viedä hänet turvaan vallan anastaneen Phoboksen pahuudelta.

Kuullessaan menneisyydestään Elyon lähti Meridianiin Cedricin kanssa. Tämän jälkeen Elyonista tuli yksi ensimmäisen saagan antagonisteista, toimien Phoboksen puolella entisiä ystäviään vastaan. Oppiessaan käyttämään taikuuttaan hän taisteli ja juoni W.I.T.C.H-tyttöjä vastaan useita kertoja kostoksi kärsimyksestä, jonka hän uskoi heidän aiheuttaneensa Meridianin kansalaisille suojelemalla muuria, joka erottaa heidät muusta maailmankaikkeudesta.

Kaikki W.I.T.C.H-tytöt muuttavat ensimmäisen kerran muotoaan, kun ovat joutuneet Elyonin heille järjestämään ansaan. Will, Irma ja Hay Lin muuntautuvat ensimmäisen kerran samana iltana, kun he ovat saanneet tietää voimistaan ja Elyon palaa tapaamisestaan Cedricin kanssa houkutellakseen heidät ansaan. Taranee ja Cornelia kokevat muodonmuutoksen yhdessä muiden kanssa heidän tutkiessaan myöhemmin Elyonin hylättyä kotitaloa, jonne Elyon oli heidät houkutellut.

Phobos uskotteli luovuttavansa kruunun sisarelleen, mutta hänen suunnitelmissaan oli vain varastaa Elyonin mittaamattomat taikavoimat omaan käyttöönsä. Elyon tuli lopulta epäluuloiseksi veljeään ja Cedriciä kohtaan. W.I.T.C.H.-tyttöjen ja kansansa tukemana Elyon nousi kruunajaisseremonian aikana avoimesti Phobosta vastaan. W.I.T.C.H.-tyttöjen avulla Elyon kukisti Phoboksen. Phobos ja Cedric vangittiin Kandrakariin Sumujen torniin ja Elyon nousi Meridianin oikeaksi hallitsijaksi, palauttaen Epämaille veljensä niiltä anastamat taikaenergiat.

Ensimmäisen saagan jälkeen Elyonista tulee yksi sarjakuvan pääsankareista ja sivuhahmoista, ja hänellä on suuri rooli varsinkin neljännessä saagassa. Calebin riitannuttua ja sittemmin erottua Corneliasta Elyon ja Caleb päätyivät lopulta pariksi.

### Orube
Kandrakarin soturi Orube ei kuulu W.I.T.C.H.-jengiin eikä hänellä ole elementtien voimia, mutta hän tuli Oraakkelin pyynnöstä täyttämään ryhmän viidennen jäsenen paikan, kun Taranee erosi ryhmästä väliaikaisesti. Orube määrättiin mukaan W.I.T.C.H.-tyttöjen Arkhanta-tehtävään. Hän on muutamia vuosia W.I.T.C.H.-tyttöjä vanhempi ja kotoisin Basiladesta, toisesta maailmasta, joka on myös Oraakkelin kotimaailma. Orube on kasvatettu pienestä pitäen soturiksi muiden basiladealaislasten tavoin. Pienenä hän lähti soturikoulutukseen hyvin vastentahtoisesti eikä halunnut erota vanhemmistaan, minkä katsottiin olevan basiladealaislapselle epätyypillistä ja häpeällistä käytöstä. Orube omistautui soturikoulutukselle ja oli myöhemmin Kandrakarin taistelijattaren ja mahtipisaroiden vartijan Luban opettama taistelija, hänen paras oppilaansa. Orubella on sisäänpäinkääntynyt luonne ja soturille luontainen stoaalainen asenne.

Tutustuakseen paremmin W.I.T.C.H.-tyttöihin ja ihmisten maailmaan Orube asui jonkin aikaa Heatherfieldissä Oraakkelin pyynnöstä. Hän asui neiti Rudolphin entisessä omakotitalossa tämän palattua takaisin Epämaille, esiintyen Rudolphin sukulaistyttönä. Aluksi Orubella oli ongelmia muiden tyttöjen kanssa, etenkin rennon ja huumorintajuisen Irman, ja hänellä oli vaikeuksia sopeutua maan asukkaiden elämään. Orube myös suhtautui epäluuloisesti tyttöihin edesmenneen mestarinsa Luban kuoleman vuoksi. Lopulta heistä kaikista tuli läheisiä ystäviä ja Orube päätti jäädä Heatherfieldiin pidemmäksi aikaa. Siitä lähtien Orube auttoi keskeisesti tyttöjä myös heidän muissakin tehtävissä ja arkielämän ongelmissa. Orube kuitenkin myöntää itselleen, että W.I.T.C.H-tytöt ovat häneen verrattuna paljon virtaviivaisempia, mikä auttaa heitä kantamaan tehtäviensä raskasta taakkaa, mutta sen vuoksi hän ei koskaan tule olemaan täysin yksi heistä.

Heatherfieldissä Orube työskentelee Mattin isoisän eläinkaupassa, mutta omassa erityislehdessään hän hakeutuu opiskelemaan journalistiikkaa yliopistoon. Monet ihmismiehet olivat kiinnostuneita Orubesta, erityisesti hänen pianoa soittava naapurinsa, jonka musiikki kosketti Orubea syvästi saaden tämän liikuttumaan.

Viidennessä saagassa Orube tunsi yhteyttä maahan karkotettuun Cedriciin, sillä he molemmat olivat muukalaisia maassa, ja kertoi tälle mystisestä elementtien kirjasta. Cedric yritti suostutella Oruben puolelleen, mutta Orube torjuu hänet. Monien juonenkäänteiden jälkeen Cedric kuolee Elementtien kirjan sisällä ja hyvästelee Oruben. Tyttöjen ja Mattin päästyä pois kirjasta Orube jäi suremaan häntä ja vetäytyi Kandrakariin mietiskelemään.

### Caleb
Caleb on syntyjään Mutisija, prinssi Phoboksen luoma palvelija. Hallitessaan Meridiania Phobos loi Mutisijat kukista ja omasta olemuksestaan. Mutisijat kuuluivat Phoboksen hoviin ja olivat ainoita, joiden sallittiin nähdä Phobos. Calebille kuitenkin kehittyi jo varhain vahva tahto ja omatunto, mikä sai hänet kapinoimaan herraansa Phobosta vastaan. Tahdonvoimallaan Caleb otti ihmishahmon ja nousi johtamaan Meridianin kapinallisia, jotka taistelivat prinssi Phoboksen sortavaa hallintoa vastaan.

Cornelia oli nähnyt Calebista unia jo kauan ennen kuin hänestä tuli vartija. Kun Cornelia oli yksin lähtenyt Meridianiin etsimään Elyonia, hän tapasi Calebin ja tunnisti tämän heti hänen etsimäkseen rakkaudekseen. Kohtalonomaisesti Cornelia ja Caleb rakastuivat toisiinsa heti. Phobos muutti Calebin takaisin kukaksi, mutta viiden elementin yhdistyttyä Corneliassa hän onnistui palauttamaan Calebin taas ihmiseksi. Kun Cornelia paljasti Calebille ihmishahmonsa, Caleb järkyttyi, sillä Cornelia näytti hänestä vieraalta. Kun Cornelia tämän jälkeen pyysi Calebia tulemaan hänen kanssaan Heatherfieldiin, jotta he voisivat vihdoin olla yhdessä, Caleb kieltäytyi. Vaikka hän rakastikin Corneliaa, Caleb katsoi, että he ja heidän maailmansa olivat keskenään liian erilaiset ja hän päätti palata Meridianiin. Cornelian sydän särkyi yksipuolisesta päätöksestä ja pari erosi.

Calebista tuli Elyonin neuvonantaja Meridianissa. W.I.T.C.H. -sarjakuvan neljännessä saagassa Caleb tajusi, että ihminen, kenen kanssa hän haluaa jakaa kaikki tunteensa, myös rakkauden, on Elyon.

### Phobos
Prinssi Phobos on ensimmäisen ja neljännen saagan pääantagonisti. Hän on julma, ylimielinen ja armoton Meridianin riistäjähallitsija, edesmenneen hallitsijaparin ainoa poika ja Elyonin isoveli. Kun Elyon oli pieni, hänet vietiin Heatherfieldiin turvaan veljeltään ja Phoboksesta tuli hallitsija. Phoboksen hallintokauden aikana Meridianissa vallitsi köyhyys ja epätoivo, koska Phobos ei välittänyt kansastaan vaan imi Meridianin maan maagiset voimat kuiviin. Hän asui linnassaan ja näyttäytyi vain mutisijoille ja uskolliselle palvelijalleen Cedricille. Phobos halusi Elyonin mittaamattomat voimat itselleen, jotta hän voisi murtaa Kandrakarin pystyttämän kudoksen ja valloittaa muitakin maailmoja. Phobos lopulta epäonnistui tavoitteessaan W.I.T.C.H.-tyttöjen ansiosta ja Elyon nousi oikeutetusti valtaistuimelleen. Phobos ja Cedric suljettiin Kandrakarin Sumujen torniin. Neljännessä saagassa Phobos onnistui pääsemään huomaamatta ulos vankilastaan Endarnon, Sumujen tornin vartijan hahmossa. Endarnona hän osoittautui varsin taitavaksi manipuloimaan Kandrakarin viisaita ja onnistui melkein valituttamaan itsensä oraakkeliksi. Kun Phobos paljastui, hän oli liian ylpeä antautuakseen ja palatakseen vangiksi Sumujen torniin, joten hän hyppäsi Kandrakarin tornista alas tyhjyyteen, ikuiseen pudotukseen. Vartijat sekä muut luulivat Phoboksen hävinneen ja olevan ikuisesti Kandrakarin tyhjyydessä, mutta Phobos palasi. Vartijat sekä muut luulivat Phoboksen hävinneen ja olevan ikuisesti Kandrakarin tyhjyydessä, mutta Phobos palasi. Ennen tappiotaan hän oli piilottanut Ajan Tuuli-nimiseen taikariipukseen väkevän paluuloitsun, jonka avulla hän pystyisi palaamaan takaisin jos epäonnistuisi. Phobos oli Endarnon hahmossa antanut riipuksen Cornelialle, jotta aika Heatherfieldissä pysähtyisi vartijoiden poissa ollessa. Ollen lähes olematon, tyttöjen iskut eivät vaikuttaneet häneen. Phobos olisi palannut omaksi itsekseen heti, kun Ajan Tuuli olisi valunut tyhjiin, mutta Cornelian Napoleon-kissa pudotti sen vahingossa akvaarioon. Sitten vartijat tuhosivat Phoboksen näennäisen lopullisesti.

### Cedric
Lordi Cedric oli Phoboksen uskollinen palvelija, kun Phobos hallitsi Meridiania. Cedric on horoskoopiltaan vesimies. Hän pystyi muuntautumaan liskomaiseksi hirviöksi, joka oli hänen oikea ulkomuotonsa. Cedricin menneisyydestä ennen Phobosta ja W.I.T.C.H.-tyttöjä ei tiedetä paljon, mutta hän kertoo muuttaneensa ulkomuotoaan elämänsä aikana niin useita kertoja, ettei hän enää muista, mistä on lähtöisin. Tarinan alussa hän kertoi Elyonille totuuden Elyonin vanhemmista ja kotimaasta ja vei hänet Meridianiin. Cedricin unelma oli tulla mutisijaksi, herransa äärimmäiseksi palvelijaksi. Kun Phobos oli päässyt Sumujen tornista, hän vapautti myös Cedricin. Cedric sai hoitaa Phoboksen antamia tehtäviä Heatherfieldissä ja tarkkailla W.I.T.C.H.-tyttöjä tavoitteenaan lopulta tuhota heidät. Phoboksen petettyä hänet Cedric asettui entistä mestariaan vastaan. Cedric päätyi Phoboksen hävittyä takaisin Sumujen torniin. Oikea Oraakkeli armahti hänet ja lähetti asumaan ilman taikavoimiaan Heatherfieldiin kirjakauppaansa, jossa hän oli jo tarinan alussa pitänyt majaa. Cedric sai käsiinsä Elementtien kirjan, houkutteli Mattin sen vangiksi ja auttoi W.I.T.C.H.-tyttöjä tulkitsemalla kirjan lausumia salaperäisiä arvoituksia maagisien elementtikivien olinpaikoista. Tosin Cedricin syy auttaa tyttöjä ei ollut aivan rehellinen, vaan tähtäimessä oli jälleen kerran kosto vartijoille. Juonittelija alkoi kuitenkin tuntea jotain Orubea kohtaan, eikä tunne ollut aivan yksipuolinen. Cedric auttoi vartijoita ja Orubea jatkamaan matkaansa uhraamalla oman henkensä Elementtien kirjalle ja petti samalla Jonathan Ludmooren, jolle oli luvannut Kandrakarin sydämen omaa vapauttaan vastaan. Juuri ennen kuolemaansa hän myönsi Orubelle tunteensa ja Cedricin muututtua musteeksi Orube kirjoitti sillä Elementtien kirjan viimeisen luvun nimeksi "Hyvästi".

### Matt Olsen
Matt on horoskoopiltaan leijona. Hän käy samaa koulua kuin W.I.T.C.H.-tytöt. Hän soittaa kitaraa ja laulaa Cobalt Blue-nimisessä yhtyeessä, joka on toiminut myös itse Karmillan lämppärinä. Siksi hän on monien tyttöjen salainen ihastuksen kohde. Matt oleilee kuitenkin mieluummin isoisänsä eläinkaupassa pörröisten eläinten joukossa kuin faniensa kanssa. Matt ja Will olivat olleet ihastuneita toisiinsa jo pitkään, mutta molemminpuolinen ujous, mustasukkaisuus ja harmilliset kömmähdykset toivat mutkia matkaan, mutta he päätyivät pariksi. Will joutui kertomaan Mattille kaiken Kandrakarista ja heidän maagisista tehtävistään ja Matt on lopulta tavallaan heidän "tukihenkilönsä" Heatherfieldissä. Matt joutui maagisen Elementtien kirjan sisään vangiksi, ja pelastaakseen hänet W.I.T.C.H.-jengin täytyi kerätä elementtikivet saadakseen Elementtien kirjan auki, mutta kun se oli tehty, täytyi vielä käydä koko kirja luku luvulta läpi ja vartijat huomasivat, että se olikin mystisen Jonathan Ludmooren päiväkirja. Viimeinen luku häämötti jo edessä, mutta Ludmoore halusi vielä Kandrakarin sydämen ja elementtien mahdin itselleen, aikoen tuhota Mattinkin siinä sivussa, mutta tytöt ja Orube saivat lopulta Mattin pelastettua Cedricin uhrauksella.

### Yan Lin
Yan Lin on Hay Linin omalaatuinen isoäiti ja itse entinen vartija, joka hallitsi aikoinaan ilmaa. Hänen lisäkseen muut W.I T.C.H-tyttöjä edeltäneet vartijat olivat Cassidy, Halinor, Kadma ja Nerissa. Yan Lin ja Nerissa olivat aikoinaan parhaita ystäviä. Ennen kuolemaansa Yan Lin kertoi Willille, Irmalle, Taraneelle, Cornelialle ja Hay Linille heidän olevan valittu Kudoksen uusiksi nuoriksi vartijoiksi. Kuoltuaan Yan Lin siirtyi pysyvästi Kandrakariin, jota hän oli palvellut entisten vartijoiden ryhmän hajoamisen jälkeenkin. Kun Himerish eli Oraakkeli luopui kaikkivaltiudestaan ja perusti Triumviraatin, hän jakoi mahtinsa ja vastuunsa sekä Endarnon että Yan Linin kanssa. Myöhemmin Yan Lin valitaan uudeksi Oraakkeliksi Himerishen luovuttua asemastaan.

### Nerissa
Nerissa on toisen saagan pääantagonisti. Nerissa oli yksi Kandrakarin vartijoista, sydämen kantaja. Hän ei kuitenkaan kestänyt sydämen mahtia ja antoi sen johdatella hänet pimeille poluille. Oraakkeli huomasi Nerissan turmeltuneisuuden ja antoi Kandrakarin sydämen veden vartija Cassidylle. Nerissa tuhosi Cassidyn raivon sokaisemana olemattomiin. Cassidyn murhasta Nerissa sai rangaistuksen: hänet suljettiin Thanos-vuorelle, jossa vesi, tuli, maa ja ilma ovat yhtä. Nerissan oli määrä päästä vapaaksi vain, jos yhdessä henkilössä yhdistyy kaikki viisi elementtiä, mitä pidettiin hyvin epätodennäköisenä. Kaikki voimat kuitenkin yhdistyivät Corneliassa Kandrakarin soturin ja mahtipisaroiden vartijan Luban avustamana, vaikka Luba ei tarkoituksella auttanut Nerissaa. W.I.T.C.H.-tyttöjä Nerissa piinasi esimerkiksi painajaisilla pyrkien uuvuttamaan heidät ja uhkasi jopa Kandrakaria, mutta lopulta vartijat voittivat hänet. Nerissa soitti säveltämäänsä musiikkia, *Nerissan liverrystä*, poikkihuilulla. Hay Lin on ainoa tytöistä joka oli immuuni painajaisille, sillä ennen Nerissan julmaa tekoa hänen isoäitinsä ja Nerissa olivat parhaita ystäviä.

### Cassidy
Cassidy oli nuorin W.I.T.C.H-tyttöjä edeltäneistä vartijoista. Hän palveli Kandrakaria veden vartijana, mutta omalla hengellään. Cassidy sai haltuunsa Kandrakarin sydämen, koska Nerissa vaikutti liian kiintyneeltä siihen hoitaakseen tehtäväänsä. Menetettyään sydämen Nerissa houkutteli Cassidyn ansaan ja surmasi hänet. Cassidy ilmestyi kerran Willille, joka on syntynyt Cassidyn tähden alla. Hän antoi Willille oman lahjansa: tähden, joka toimi jonkin aikaa Kandrakarin varastetun sydämen tilalla. Lopulta nämä kaksi maagista esinettä sulautuivat yhteen.

### Kadma
Kadma hallitsi ennen maan voimia. Cassidyn kuoltua ja Nerissan saatua tuomionsa Kadma ja Halinor astuivat Kandrakarin viisaiden eteen: he eivät voinneet hyväksyä Himerishin päätöstä antaa Kandrakarin sydämen Cassidyn huostaan ja heistä Oraakkeli salli Nerissan tuhota Cassidyn. Vastustettuaan Oraakkelia avoimesti heidät karkotettiin Kandrakarista, eivätkä he päässeet osaksi Viisaiden neuvostoa. Yan Lin ajatteli eri tavalla kuin Kadma ja Halinor, pysyen Kandrakarille uskollisena, mutta Kadman mukaan he pysyivät kuitenkin hyvinä ystävinä. Kadma menetti taikavoimansa, mutta ikuisen lahjansa avulla hän saa yhä kasvit kasvamaan. W.I.T.C.H-tyttöjen aikaan Kadma asuu Fadden Hillssissä, joka on Willin entinen kotikaupunki. Kadma kasvoi varakkaaksi naiseksi, joka perusti Nousevan tähden säätiön Halinorin kanssa Fadden Hillsiin auttamaan apua tarvitsevia lapsia. Hän oli seurannut Willin elämää Halinorin kanssa jo silloin, kun Will asui vielä Fadden Hillissä molempien vanhempiensa kanssa. Tämän vuoksi hän tietää paljon Willistä ja hänen perheensä menneisyydestä. Kadman vartija-aikojen ikävien muistojen takia hän haluaa olla W.I.T.C.H-tyttöjen kanssa mahdollisimman vähän tekemisissä, ja tekee niin usein vastentahtoisesti ja pakon edestä, kohdellen tyttöjä etäisen kylmästi, mutta auttaa tyttöjä toisinaan näiden tietämättäkin. Kadmalla on musta lemmikkilintu nimeltään Tirppa, jolle hän puhuu ja joka näyttää tottelevan Kadman määräyksiä. Tirppa usein saa Kadman auttamaan W.I.T.C.H-tyttöjä.

### Halinor
Halinor oli tulen voimien entinen vartija. Hänet karkotettiin Kandrakarista yhdessä Kadman kanssa. He menettivät asemansa vartijoina kun he syyttivät Oraakkelia siitä, ettei tämä tehnyt mitään estääkseen Cassidyn kuolemaa. Halinor perusti Kadman kanssa Nousevan tähden säätiön ja he asuivat Fadden Hillssissä, mutta Halinorin menehdyttyä Kadma toimi lopulta yksin. Halinor kuoli ennen sarjan tapahtumien alkua, joten hän on entisistä vartijoista ainoa, joka ei koskaan esiintynyt henkilökohtaisesti sarjakuvissa. Halinor näyttäytyy ainoastaan entisten vartijoiden menneisyydestä kertovissa takaumissa ja Kadman kotona olevassa kehystetyssä valokuvassa vanhempana naisena. Kadman mukaan Will oli Halinorin erityissuojatti. Juuri Halinorin päiväkirjasta W.I.T.C.H.-tytöt saivat vihjeitä Cassidyn tähden olemassaolosta.

### Himerish
Himerish tai Oikea Oraakkeli on alkujaan Basiliadesta, samasta paikasta kuin Orubekin. Hänet erotettiin oraakkelin tehtävistä Phoboksen Endarnon ruumissa ollessaan esittämien syytteiden takia. Himerish joutui palaamaan takaisin Basiliadeen, mutta Orube löysi hänet ja toi Heatherfieldiin, Maahan. Yhdessä hän ja W.I.T.C.H.-jengi voittivat Phoboksen viimeisen kerran.

### We
We, pieni karvapalloa muistuttava riiviö tuli Himerishin mukana Basiliadesta Kandrakariin ja sai kodin Oruben luota. Harmiksi Orube oli allerginen Welle. Wellä on erikoisominaisuuksia, joista W.I.T.C.H.-tytöt tietävät vain muutaman, esimerkiksi sen, että We osaa muuttua näkymättömäksi, vaikka häntä jääkin silloinkin näkyväksi. Irma keksi antaa Welle nimen, koska sen tassunpohjissa olivat W ja E. We asuu Heatherfieldissä W.I.T.C.H.-tyttöjen kanssa. We löysi kirjakaupan kellarista Kandrakariin vievän portin. Wen "salainen" ihastus on Cornelia. We kulkee usein Hay Linin tai Oruben kanssa

### Joel Wright
Joel on Irman hyvä ystävä. Hän käy samaa koulua, kuin W.I.T.C.H.-tytöt. Hän tutustui Irmaan rock-artistin Karmillan konsertissa, kun huomasi, että heillä ovat täsmälleen samanlaiset fanipaidat. Joel soittaa bändissä Cobalt Blue ja on Peterin sekä Mattin hyvä ystävä. Vapaa-aikanaan Joel surffaa ja kuuntelee musiikkia. Joel on ihastunut Irmaan ja pitkään luuli, että Irmakin rakastaa häntä. Aluksi Irma ei pitänyt Joelista, mutta hänen tunteensa kääntyivät.

### Peter Cook
Peter on Taraneen noin lukioikäinen isoveli, neljä vuotta pikkusiskoaan vanhempi ja koko nimeltään Peter Lancelot Cook. Koulun lisäksi hän viettää aikaansa musiikin, urheilun ja ystävien parissa. Yleensä Peter keskittyy koripalloon ja surffaukseen, mutta monet muutkin vauhdikkaat lajit, kuten tennis kiehtovat häntä. Peterillä ja Taraneella on lämpimät välit. Vaikka Taranee varmasti kieltäisi kysyttäessä koko jutun, Peter on hänen henkilökohtainen suojelusenkelinsä monessakin mielessä. Peterillä ei ole tyttöystävää, mutta hän on koko sarjakuvan ajan ihastunut Corneliaan ja on oikeassa siinä uskossaan, että Corneliakin on ihastunut häneen.

### Jonathan Ludmoore
Ludmoore oli Epämailta kotoisin oleva Phoboksen alainen, joka loi Phoboksen käskystä Kudokseen portit, joiden sulkeminen oli W.I.T.C.H.-tyttöjen ensimmäinen tehtävä. Suoritettuaan tehtävänsä hän ei kuitenkaan palannut Meridianiin, vaan jäi asumaan Heatherfieldin lähellä sijaitsevaan huvilaan, Villa Ludmoreen. Siellä hän yritti Elementtien kirjan avulla saada elementtien voimat hallintaansa, mutta ei ollut kyllin vahva ja jäi vangiksi kirjan sisään. Lopulta Cedric, joka oli karkotettu maahan ilman taikavoimiaan, löysi kirjan ja kiinnostui siitä. Kirjan kanteen oli kuvattu kaksipäinen, suuren silmän ympärille kietoutunut lohikäärme.

Kun kirja puhui Cedricille, se käytti muinaista Meridianin kieltä. Se halusi hänen tuovan hänelle neljä elementtikiveä, joiden avulla hän pääsisi vapaaksi. Vastapalvelukseksi Ludmoore lupasi palkita Cedricin uusilla maagisilla voimilla. Cedric yritti kerran vihaisena väkisin avata kirjan, mutta se sinkoutui seinään ja jäi kiinni siihen. Se varoitti, että "jokainen, joka yrittää avata väkisin tämän kirjan, joutuu vangiksi sen sisälle." Se säästi Cedricin vain, koska tarvitsi häntä. Cedricin onnistui houkutella Matt Olsen kellariin, ja Cedricin poistuessa Matt yritti avata kirjan väkisin, ja jäi vangiksi sen sisälle.

Kirja lausui neljä arvoitusta, joiden avulla W.I.T.C.H.-tytöt löysivät elementtikivet ja avasivat kirjan viidestä lukosta neljä. Viimeiseksi Ludmoore halusi Kandrakarin sydämen, mutta kun Will ei suostunut siihen, Ludmoore imaisi W.I.T.C.H.-tytöt, Oruben ja Cedricin kirjan sisään. Tytöt selvittivät tiensä läpi kirjan, minkä aikana Ludmoore paljasti Cedricille, että tuhoaisi W.I.T.C.H.-tytöt, Orube ja Mattin heti, kun saisi elementtien voimat haltuunsa.

Cedricin pyynnöstä Ludmoore palautti tälle hänen maagiset voimansa. Hän varasti tytöille tietä osoittavat Kandarakarin elementtikortit. Sitten hän ilmestyi tytöille käärmehahmossaan ja esitti Ludmooren tarjouksen: hän halusi Kandrakarin sydämen Mattia vastaan (mikä ei pitänyt paikkaansa). Kun Orube kielsi Williä, Ludmoore yritti tuhota hänet, mutta Cedric esti häntä. Hän palautui heikkona ihmishahmoonsa. Hän päästi elementtikortit johdattamaan tien viimeisen luvun korttien ilmoittamalle ovelle. Luvun ovi avautuisi kirjoittamalla sen nimen oveen, mutta kynästä oli loppunut muste. Heillä oli kyllä toisesta luvusta tullut sulkakynä, mutta ei mustetta.

Cedric kertoi Orubelle, että Ludmoore ei pidä lupauksiaan, sekä todelliset tunteensa häntä kohtaan. Sitten Cedric katosi muuttuen musteeksi. Sen avulla Orube kirjoitti viimeisen luvun otsikon: Hyvästi. Viimeisestä luvusta he löysivät suuren, musteen täyttämään tiimalasiin vangitun Mattin. Ludmoore esittäytyi ja halusi sydämen vastineeksi Mattista. Orube ei voinut varoittaa Williä, koska luvun otsikon kirjoittaminen tuntui vieneen häneltä puhekyvyn. Will luovutti sydämen, mutta Ludmoore ei voinut pitää sitä kädessään, koska luovuttamisen ja vastaan ottamisen on tultava sydämestä. Samalla sydän särkee tiimalasin, ja Matt on taas vapaa.

W.I.T.C.H.-tyttöjen juhliessa Ludmoore muuttaa itsensä lohikäärmehahmoonsa ja nappaa Mattin. Ludmoore yrittää tuhota vartijat, mutta he muuttuvatkin osaksi elementtejään: Taranee tuleksi, Hay Lin ilmaksi, Irma vedeksi, Cornelia maaksi ja Kandrakarin sydän loimuaa energiasta. He hyökkäävät, mutta heidän huomaamattaan Ludmoore nappaa Kandrakarin sydämen ja imee vartijoiden voimat taas itseensä. Hän kuitenkin unohti Mattin, joka otti kirjan ja pyyhki Ludmooren nimen, kun se mainittiin kirjassa ensi kerran, jolloin se poistuu kaikilta muiltakin sivuilta, ja Ludmoore sulaa musteeksi. Sitten, Mattin kirjoittaessa kirjan viimeisiä sanoja, Irma haihduttaa mustetahran ja Hay Lin hajottaa sen taivaan tuuliin. Sitten kirja päätetään viimeiseen sanaan: Loppu! Oruben halatessa surullisena kirjaa elementtikortit saapuvat ja vievät W.I.T.C.H.-tytöt, Oruben ja Mattin Kandrakariin. Orube jäi sinne, halaten suruissaan Elementtien kirjaa, onneksi kyeten sentään taas puhumaan.

### Tecla Ibsen
Tecla Ibsen on vanha rouva, jonka ainoa tavoite on pysyä ikusesti nuorena. Siksi hän langettaa ragorlangin, joka on ikään kuin ihmisen paha puoli. Ragorlang imee uhrinsa elinvoimat ja antaa ne omistajalleen. Teclan apurina toimii hänen rakas aviomiehensä Karl. Hay Linin ollessa Ericin luona Openhillissä ragorlang hyökkäsi hänen kimppuunsa. Silloin Tecla ymmärsi, että jos hän saisi W.I.T.C.H.-tyttöjen elinvoimat itselleen, hänestä tulisi nuori ilman muiden elinvoimia. W.I.T.C.H.-tyttöjen voimista tuli Teclan pakkomielle. We:n mokan takia Tecla sai voimia, jolla hän pystyi langettamaan viisi ragorlangia (joiden rinnassa komeili kunkin elementin symboli) yhden sijaan. W.I.T.C.H.-tytöt saivat kuitenkin kukistettua ragorlangit ja suljettua ne ragorlangmetsästäjä Folknerin ragorlangansaan. Folkner sulatti itsensä ragorlangeihin ja viimeisen taistelun tullessa Tecla menehtyi yrittäessään saada ragorlangeja takaisin itselleen. Nyt Tecla on aloittanut uuden elämän kandrakarissa oraakkelin pyynnöstä.

### Karl Ibsen
Karl Ibsen on Teclan rakas aviomies,joka auttaa Teclaa kaikessa. Karl auttoi Teclaa jopa hankkimalla uhreja ragorlangeille. Loppujen lopuksi Karl alkoi kuitenkin hangoitella Teclaa vastaan ja lopulta jopa kieltäytyi auttamasta tätä. Karl kuoli syöksyessään ragorlangin hyökkäyksen eteen ja Tecla säästyi. Teclakin kuoli myöhemmin ja nyt he viettävät uutta elämää kandrakarissa oraakkelin pyynnöstä.

### Folkner
Folkner on ragorlangmetsästäjä, joka tietää W.I.T.C.H.-tyttöjen salaisuuden ja auttoi heitä kukistamaan Teclan rakentamansa ragorlangansan avulla. Folkner oli Sheffiel Institutissä muka silmälääkäri ja etsi potilaittensa silmistä merkkejä ragorlangeista. Hän onnistui löytämään Hay Linin silmistä merkin ja ryhtyi auttamaan heitä Teclan kukistamisessa. Lopulta, kun ragorlangit oli viety Teclalta, hän sulatti ragorlangin itseensä ja muuttui pahaksi. W.I.T.C.H.-tytöt käyttivät kuitenkin hänen omaa asettaan tekijäänsä vastaan ja imivät sekä ragorlangit sekä Folknerin ragorlangansa sisälle.

### Laura Steedson
Laura Steedson oli Jensens Dance Academyn uusi opettaja, joka oli aluksi todella tiukka. Laura Steedson seurusteli tanssija Hector Lurien kanssa. Kun Hay Lin ei päässyt ystäviensä tapaan pääsykokeesta läpi, hän pyysi uusintamahdollisuutta. Hay Linin päättäväisyys teki Lauraan vaikutuksen ja niin he ystävystyivät. Myöhemmin Laura auttoi W.I.T.C.H.-tyttöjä esityksien valmisteluissa. Laura Steedson kuoli yllättäen numerossa 84.

### Varjojen äiti
Varjojen äiti on entiseltä nimeltään Meter. Meter oli kevään kuningatar, jonka jalanjäljissä kaikki puhkesi kukkaan. Ylpeys sekoitti kuitenkin Meterin pään ja hän käytti voimiaan muuttuakseen hirviöksi. Meter hyökkäsi Kandrakariin vihreän pataljoonansa kanssa. Muut elementtien valtiattaret (tulen, ilman ja veden) nousivat vastarintaan ja lopulta kukistivat Meterin. Meter tuomittiin tyhjyyteen. Jotenkin Meter onnistui taas juurtumaan ja hän istutti mustan siemenen kandrakariin. Vaikka Kandrakar suljettiin ulkopuolisilta uhilta, musta siemen kasvoi puuksi ja sai koko kandrakarin valtaansa. Samalla se teki rakoja kandrakaria suojaavaan panssariin, jonka kautta Varjojen äiti pääsi kulkemaan kandrakariin. W.I.T.C.H.-tytöt (joilla oli uudet voimansa) onnistui kuitenkin kukistamaan Varjojen äidin tekemällä puhtaasta ystävyydestä taikahahmon, joka kukisti Varjojen äidin ja kivetti lopuksi Varjojen äidin ja itsensä.

### Martin Tubbs
Martin Tubbs on Irman ystävä. Hän kuuluu Heatherfieldin Oiviin Otsoihin ja on kirjeenvaihdossa ranskalaisen tytön kanssa. Martin on ollut ihastunut Irmaan.

### Grumperit
Grumperin siskokset toimittavat Heatherfieldin lehteä ja etenkin juorupalstaa. Grumperien jutut ovat saaneet monet henkilöt raivon partaalle. Grumperit ovat tunnollisia oppilaita ja tulevat kouluun kipeinäkin. He ovat osallistuneet myös Miss Tavis -kilpailuun, joka näytettiin televisiossa.

### Karmilla
Karmilla on kuuluisa rock-tähti, jota muun muassa Irma fanittaa. Sheila on Karmillan ystävä ja Matt Olsen on ollut Karmillan kitaristina.

### Uriah, Kurt ja Laurent
Uriah, Kurt ja Laurent ovat Sheffield Instituten pahikset. He ovat jääneet ainakin kerran luokalle. Uriahin jengi nähtiin jo ensimmäisessä tarinassa, kun he keksivät piilottaa kurpitsaan ilotulitusraketteja. Sen jälkeen Uriahin jengi on muun muassa varastanut yhden koulun oppilaan kellon ja varastanut lentoliput.

### Erin
Erin nähtiin ensimmäistä kertaa sarjakuvassa Riidankylväjä, jossa hän palveli Tecla Ibseniä ja hän otti Irman hallintaansa. Tecla oli kertonut Erinille että tytöt olivat lähettäneet kauan sitten ragorlangit hänen korikylänsä kimppuun ja siksi Erin tahtoi kostoa.